আগামী ২৭ ডিসেম্বর সিপিএমের ব্রিগেডে সম্ভবত তিনি থাকছেন।
সবকিছু পরিকল্পনা মতো চললে প্রাক্তন মুখ্যমন্ত্রী বুদ্ধদেব ভট্টাচার্যকে ওই সভায় বক্তা হিসাবে নয়, সভাপতি হিসাবে দেখা যেতে পারে। সোমবার আলিমুদ্দিন সূত্রে এমনই ইঙ্গিত মিলেছে।
ব্রিগেডের সভায় প্রধান বক্তা হিসাবেই তাঁকে চেয়েছিলেন সিপিএমের কর্মীরা। এই নিয়ে দলের অন্দরে জোরাল দাবিও উঠেছিল। কিন্তু শারীরিক কারণেই বুদ্ধের পক্ষে বক্তৃতা করাটা কষ্টকর, এটা দলীয় নেতৃত্বের অনেকেই মানছেন। দলের একাংশও তাই চাইছে, একান্তই বক্তৃতা করতে না-পারলে বুদ্ধকে ওই সভার সভাপতি করা হোক। যেমন হয়েছিল গত ৮ মার্চের ব্রিগেডে। তাতে অন্তত দুধের স্বাদ ঘোলে মিটবে কর্মীদের। তাছাড়া সিপিএমের ব্রিগেডে বুদ্ধ না থাকলে তাঁর ‘অনুপস্থিতি’ চোখে লাগবে। তাই সভাপতিত্ব করানোর চিন্তা।
এই প্রসঙ্গে এদিন সিপিএমের রাজ্য সম্পাদকমণ্ডলীর এক সদস্য জানিয়েছেন, প্রাক্তন মুখ্যমন্ত্রীকেই ব্রিগেডের সভার সভাপতি করা হবে বলে প্রাথমিকভাবে ঠিক হয়েছে। তবে এ বিষয়ে দল এখনও কিছু ঘোষণা করেনি। তাঁর কথায়, ‘‘বুদ্ধবাবু বক্তৃতা করার মতো অবস্থায় নেই। কিন্তু তাঁকে দেখতে এবং তাঁর কথা শুনতে চান দলের লক্ষ লক্ষ কর্মী। তাই তাঁকে সভাপতি করার বিষয়ে আলোচনা হয়েছে দলে।’’
২৭ তারিখের ব্রিগেড সমাবেশ দিয়েই শুরু হবে সিপিএমের সাংগঠনিক প্লেনাম। চলবে ৩১ ডিসেম্বর পর্যন্ত। গোটা দেশ থেকে আসা প্রায় সাড়ে চারশো প্রতিনিধি দলের সাংগঠনিক দোষত্রুটি খুঁজে ঘুরে দাঁড়ানোর পন্থা ঠিক করবেন প্লেনামে। ওই কর্মসূচি নিয়ে দলে উৎসাহ বাড়ছে বলেই নেতাদের দাবি। দল চাইছে, প্লেনামের আগে টানা একমাস ময়দানে থাকুক গোটা সংগঠন।
দীর্ঘদিন অন্তরালে থাকার পর গত ১৪ নভেম্বর যাদবপুরে সদ্যগঠিত বাম গণসংগঠনগুলির যৌথমঞ্চ ‘বিপিএমও’র একটি জাঠার (মিছিল) উদ্বোধন করেছিলেন বুদ্ধ। ‘প্রবেশ নিষেধ’ এমন ১৩ হাজার বুথে জাঠা কর্মসূচিকে ঘিরে কর্মীদের কিছুটা প্রাণবন্ত করা গিয়েছে বলে মনে করছে দল। ব্রিগেড সমাবেশের পর দলকে বিধানসভা ভোটের প্রচারে নামাতে চায় আলিমুদ্দিন। দলের কর্মীদের দাবি, ওই ‘সন্ধিক্ষণে’ তাঁদের হাতে দৌড়ের ‘ব্যাটন’ তুলে দিন বুদ্ধই।
ওই সমাবেশে কারা বক্তৃতা করবেন তা অবশ্য এখনও চূড়ান্ত হয়নি। সিপিএম সূত্রের খবর, ব্রিগেডে বক্তাদের যে প্রাথমিক তালিকা তৈরি তাতে নাম রয়েছে দলের সাধারণ সম্পাদক সীতারাম ইয়েচুরি, মহিলানেত্রী বৃন্দা কারাট, বামফ্রন্টের চেয়ারম্যান বিমান বসু, দলের রাজ্য সম্পাদক সূর্যকান্ত মিশ্র, পলিটব্যুরোর সদস্য মহম্মদ সেলিমের। বক্তৃতা করতে পারেন ত্রিপুরার মুখ্যমন্ত্রী তথা সিপিএমের পলিটব্যুরোর সদস্য মানিক সরকারও।
তবে বুদ্ধ ব্রিগেডে বক্তৃতা না করলেও প্লেনামে যে তাঁর ‘গুরুত্বপূর্ণ’ ভূমিকা থাকবে, তা নিয়ে কোনও সন্দেহ নেই।